Marine Le Pen

Tausta

Marine Le Pen syntyi vuonna 1968 perheen kolmesta tyttärestä nuorimpana. Hänen isänsä on Kansallisen rintaman perustaja Jean-Marie Le Pen. Äiti jätti perheen kun Marine oli 16-vuotias. Samalla hänen suhteensa isäänsä kuitenkin läheni, ja hän seurasi usein isäänsä tämän poliittisiin tilaisuuksiin jo nuorena. Le Pen valmistui asianajajaksi ja toimi vähävaraisten, joskus laittomien maahanmuuttajien puolustusasianajajana.

Poliittinen ura

Le Pen lopetti asianajajan työt vuonna 1998 ja aloitti Kansallisen rintaman lakiosaston johtajana.
Le Pen on istunut Île-de-Francen valtuustossa vuodesta 2004. Sitä ennen hän oli Nord-Pas-de-Calais’n 1998–2004 valtuustossa. Vuodesta 2008 hän on ollut Hénin-Beaumont’n kunnanvaltuuston jäsen.
Le Pen valittiin Euroopan parlamenttiin ensi kerran 2004, ja hän on istunut parlamentissa siitä lähtien.
Vuonna 2010 Le Pen herätti polemiikkia vertaamalla julkista tilaa katusaarnoilla ja -rukouksilla haltuun ottavia muslimeja toisen maailmansodan saksalaismiehittäjiin. Kadulla rukoileminen kiellettiin Ranskassa syyskuussa 2011.
Le Pen nousi kevään 2010 aluevaaleissa puolueensa johtohahmoksi. Hänet valittiin Kansallisen rintaman puheenjohtajaksi isänsä Jean-Marie Le Penin seuraajaksi tammikuussa 2011.
Le Pen oli puolueensa ehdokas vuoden 2012 Ranskan presidentinvaaleissa. Hän sai ensimmäisellä kierroksella 17,9 prosenttia äänistä ja sijoittui kolmanneksi. Hän ei suostunut tukemaan toisella kierroksella kumpaakaan ehdokasta, Nicolas Sarkozya tai François Hollandea.
Toukokuun 2014 europarlamenttivaaleissa Kansallinen rintama nousi Ranskan suurimmaksi europuolueeksi, ja Le Penistä tuli vaalivoiton myötä Euroopan huomattavin euroskeptikko.
Le Pen oli joulukuussa 2015 ehdolla Nord-Pas-de-Calais’n alueneuvoston puheenjohtajan vaaleissa. Hän voitti ensimmäisen kierroksen mutta hävisi toisella kierroksella keskustaoikeiston ehdokkaalle.
Maaliskuun 2017 alussa Euroopan parlamentti poisti Le Peniltä parlamentaarisen koskemattomuuden koskien epäilyä väkivaltaisen materiaalin julkaisemisesta. Kyseessä on Le Penin vuonna 2015 kirjoittama Twitter-viesti, jossa oli Isis-terroristijärjestön murhaaman yhdysvaltalaisen toimittajan James Foleyn kuva. Ranskan lain mukaan teosta voi saada jopa kolmen vuoden vankeusrangaistuksen. Le Pen pitää selvitykseen  lakisääteisesti kuuluvaa tavanomaista psykiatrista tutkimusta hallinnon vastatoimena häntä vastaan Isisin tuomitsemisesta ja aikoo kieltäytyä siitä.
Le Pen oli Kansallisen rintaman presidenttiehdokas vuoden 2017 presidentinvaalissa. Hän sijoittui ensimmäisellä kierroksella toiseksi 21,9 prosentilla äänistä. Toisella kierroksella hän sai 33,9 prosenttia äänistä ja hävisi Emmanuel Macronille. Hän luopui puolueensa puheenjohtajuudesta tilapäisesti vaalien ensimmäisen kierroksen jälkeen keskittyäkseen kampanjaan.
Le Pen valittiin Pas-de-Calais’n 11. vaalipiirin kansanedustajaksi Ranskan kansalliskokoukseen vuoden 2017 parlamenttivaaleissa.

Poliittiset kannat

Marine Le Pen suhtautuu kielteisesti Euroopan unioniin ja haluaa Ranskan eroavan siitä. Hän on sanonut haluavansa purkaa koko Euroopan unionin ja korvata sen ”kansakuntien Euroopalla”. Le Penin mukaan kansallisen ja jälkikansallisen näkökulman edustajien välinen näkökulma on korvannut oikeiston ja vasemmiston välisen jakolinjan. Hän on korostanut puolueensa kielteistä kantaa euroon ja puolustanut protektionismia. Hän suhtautuu kielteisesti laittomaan maahanmuuttoon ja Ranskan islamisaatioon.
Le Pen on pyrkinyt etääntymään laitaoikeistolaisuuden tai äärioikeistolaisuuden leimasta, joka puolueella oli hänen isänsä johtokaudella. Vuoden 2015 elokuussa Jean-Marie Le Pen erotettiin puolueesta muun muassa natsien tekoja vähättelevien kommenttien takia.

Yksityiselämä

Le Penillä on kolme lasta. Hän on ollut kahdesti naimisissa. Hänen nykyinen kumppaninsa on puolueen varapuheenjohtaja Louis Aliot, joka ei ole ollut näkyvästi mukana vuoden 2017 presidentinvaalikampanjassa.